Bitki orqanizmi | 2

Bitkilərdə suyun və suda həll olmuş maddələrin daşınması
Torpaqların müxtəlif sututma qabiliyyəti olur. Torpağın bu xüsusiyyətindən asılı olaraq hər bir bitkinin ehtiyac duyduğu suyu və suda həll olmuş mineral maddələri almaq üçün torpaqda geniş bir sahəyə yayılan kökləri vardır. Su və mineralların udulması kök üzərindəki kök tükcükləri (əmici tellər) tərəfindən həyata keçirilir. Kök tükcükləri kökün uducu səthinin sahəsini artırır.

| 1. Epidermis hüceyrəsinin nazik çıxıntısı olan hər bir kök tükcüyü torpaq hissəcikləri arasında böyüyür, ətrafındakı mühitlə sıx təmasda olur. 2. Hər bir torpaq hissəciyini əhatə edən nazik maye təbəqəsi mineral duzların durulaşdırılmış məhluludur. ◀ Kök tükcüyünün quruluşu və suyun udulması

Kök tükcüklərinin köməyi ilə torpaqdan sorulan su və suda həll olmuş maddələr epidermis, kökün qabıq hüceyrələri və endoderma vasitəsilə kök borucuqlarına ötürülür. Bu daşınma iki yolla baş verir. Torpaqdan sorulan su və minerallar hüceyrəyə daxil olmadan, hüceyrə divarları və hüceyrələrarası boşluqlardan keçərək sərbəst daşınır. Suda həll olmuş şəkər və aminturşular kimi maddələr isə hüceyrə membranlarını keçərək bir hüceyrədən digərinə ötürülür. Su və mineral maddələr kök borucuqlarına çatdıqdan sonra bitkinin yarpaqlarına və digər orqanlarına daşınmağa davam edir.

Kökün sorucu zonasının eninə kəsiyi və kökdə suyun daşınması ▶ |