Elm, texnologiya, həyat
TAVİ əməliyyatı
Ürəyin aorta qapağının qüsurları ürək-damar xəstəlikləri sırasında ən geniş yayılanlardandır. Bu xəstəlik 65 yaşdan yuxarı insanlarda kifayət qədər tez-tez baş verir. Səbəbi sol mədəciklə aorta arasında yerləşən aypara qapağın kirəclənməsidir. Nəticədə aypara qapağın normal fəaliyyəti pozulur və aortaya qan axını azalır.
Ənənəvi cərrahiyyə üçün yüksək cərrahi riski olan və ya əməliyyat üçün uyğun olmayan bu kimi ürək xəstəliklərinin müalicəsində ən çox istifadə edilən üsul TAVİ (transkateter aorta qapağı implantasiyası) əməliyyatıdır. TAVİ proseduru zamanı döş qəfəsi yarılmadan və heç bir kəsik aparılmadan kateter vasitəsilə xəstənin arteriya damarından girilərək ürəyin aorta qapağına süni bir qapaq yerləşdirilir. Bu yeni qapaq xəstənin öz qapaq quruluşunu itələyərək yerinə oturur və beləliklə, qanın ürək kameraları arasında daha asan axmasına şərait yaradır.

TAVİ metodu ilə aorta qapağının bioprotezi ürək işlək vəziyyətdə olarkən implantasiya edilir. Yəni ürəyin açıq əməliyyatından fərqli olaraq ürək durdurulmur. Əvəzedici aorta qapağının yerləşdirilməsi üçün bud arteriyasından və ya körpücükaltı arteriyadan xüsusi kateter daxil edilir. Kateter aorta qapağı sahəsinə qədər irəliləyir. Sonra bir balon və ya mexaniki cihazdan istifadə edilərək süni qapaq yerləşdirilir. Metal çərçivəyə quraşdırılmış yeni qapaq daimi vəziyyətinə qədər genişləndirilir. Süni qapaq uğurla yerləşdirildikdən sonra kateter çıxarılır və arteriya bağlanır. | ▲ Süni qapaq (üstdən (1) və yandan (2) görünüşü)