Bitki orqanizmi | 2

Mexaniki toxuma dayaq rolunu oynayaraq bitki hissələrinin öz strukturunu saxlamasını və xarici təsirlərə qarşı davamlı olmasını təmin edir. Bu toxumanın əmələ gətirdiyi liflər gövdənin oduncaq və qabıq hissəsində, yarpaqda və çiçək saplağında olur.
Ötürücü toxuma bitkilərdə maddələrin daşınmasını həyata keçirən toxumadır. Quruluşuna və funksiyasına görə ksilem və floem toxumaları olur. Oduncaq boruları ksilemə, ələyəbənzər borular isə floemə aid edilir.
Çoxillik bitkilərdə ötürücü toxuma elementləri kambi tərəfindən əmələ gəlir. Ksilem hüceyrələri qalın qılaflıdır, eninə arakəsmələri dağılmış və üst-üstə düzülmüş ölü hüceyrələrdən təşkil olunmuşdur. Floem aralarında ələk kimi arakəsmələri olan üst-üstə düzülmüş nazik qılaflı canlı hüceyrələrdən ibarətdir. Ksilem borular hər il kambi tərəfindən ağac gövdəsində oduncağın daxilinə doğru əmələ gələrək illik oduncaq və ya yaş halqalarını formalaşdırır.
Ksilem boruları ilə köklərdən alınan su və suda həll olunan minerallar yarpaqlara və digər orqanlara daşınır. Floem borularında həm köklərdən yarpaqlara, həm də yarpaqlardan köklərə ikiistiqamətli hərəkət olur.
Yarpaqlarda və cavan zoğlarda fotosintez nəticəsində əmələ gələn üzvi maddələr bitkinin lazımi toxuma və orqanlarına, kökdə sintez olunan aminturşular isə gövdə və yarpaqlara çatdırılır.

| ◀ Bitkidə ksilem və floem ötürücü toxumaları