I hissə |  |

Limfa sistemi
Toxuma mayesinin bir hissəsi ucu qapalı olan limfa kapilyarlarına keçir və burada limfa mayesini əmələ gətirir. Limfada hüceyrələrin həyat fəaliyyəti nəticəsində əmələ gələn məhsullar toxuma mayesindən çoxdur. Rəngsizdir, qandan fərqli olaraq eritrositlərə malik deyil. Hüceyrəarası sahələrdə limfa kapilyarlarına yığılan limfa iri limfa damarlarına toplanır. Limfa damarlarına toplanmış limfa körpücükaltı venaya açılır. Limfa yalnız bir istiqamətdə hərəkət edir. Onun hərəkətinə səbəb limfa damarlarını əhatə edən skelet əzələlərinin və limfa damarı divarlarının ritmik olaraq yığılmasıdır. İri limfa damarlarının daxilində limfanı geriyə axmağa qoymayan aypara qapaqları olur. Damarlar boyunca limfa düyünləri yerləşir. Limfa düyünləri xüsusi növ leykositlərin yetişdiyi və aktivləşdiyi mühüm orqanlardır. Onlar eyni zamanda limfanı süzgəcdən keçirərək zərərli maddələrdən, patogen mikroorqanizmlərdən və ölü hüceyrələrdən təmizləyib orqanizmin müdafiəsini təmin edirlər.

► Limfa dövranı ilə qan dövranı arasında əlaqə |

Limfa damarları və limfa düyünləri birlikdə limfa sistemini təşkil edir. Bu sistem orqanizmdə qanın maye tərkibi, miqdarı və qatılığının tənzimlənməsində, həmçinin mikroorqanizmlərin zərərsizləşdirilməsində mühüm rol oynayır.