Tənəffüs sistemi | 4

4.3 Tənəffüs hərəkətləri və qazlar mübadiləsi

Açar sözlər | nəfəsalma, nəfəsvermə, qazlar mübadiləsi
• Sizcə, döş qəfəsində yerləşən bütün orqanlar nəfəsalma və nəfəsvermə prosesində iştirak edirmi? Fikrinizi əsaslandırın. • “İdmanla məşğul olan insanların ağciyərləri daha çox hava qəbul edir” fikri nə qədər doğrudur?

Tənəffüs hərəkətləri sayəsində oksigen qazını qəbul, karbon qazını isə xaric edirik. Bir-birini əvəz edən nəfəsalma və nəfəsvermə zamanı ağciyərlərin ventilyasiyası və ya qazlar mübadiləsi baş verir. Ağciyərlərin yumşaq və elastiki olması bu prosesin baş verməsini asanlaşdırır. Ağciyərlər döş qəfəsi ilə xarici təsirlərdən qorunur.

Fəaliyyət Ağciyərlərin hava tutumunun ölçülməsi Ləvazimat: su ilə dolu qab, plastik su qabı, rezin boru, menzurka. İşin gedişi: 1. Rezin borunu ağzına qədər dolu olan plastik su qabının içərisinə yerləşdirin. 2. Plastik su qabını içərisində rezin boru ilə bərabər, ağzı aşağı vəziyyətdə su ilə dolu qaba yerləşdirin. 3. Sakit vəziyyətdə nəfəs alıb sonra rezin borudan üfləyin. |

4. Plastik su qabındakı suyun həcmini menzurka ilə ölçün.
5. Fəaliyyəti təkrarlayın. Amma bu dəfə dərindən nəfəs alıb üfləyin.

| Sakit vəziyyətdə nəfəs aldıqdan sonra | Dərindən nəfəs aldıqdan sonra
Suyun həcmi |  |

Müzakirə edin:
1. İki fəaliyyət arasında nə müşahidə etdiniz?
2. Sizcə, ağciyərlərimizin hava tutumunu artıra bilərikmi?
Necə nəfəs alırıq? Nəfəsalma və nəfəsvermə zamanı döş qəfəsinin hərəkətini müşahidə etmək olar. Bu zaman ağciyərlərimizə hava daxil olur.