Tənəffüs sistemi | 4

Qida borusunun ön hissəsində yerləşən traxeya "C” formalı, yarımdairəvi qığırdaq halqalardan ibarətdir. Qida borusuna birləşən hissəsi isə elastiki birləşdirici toxumadan təşkil olunmuşdur. Nəfəs borusu ağciyərlərə doğru getdikcə sağ və sol bronxlara ayrılır. Qığırdaq halqalardan ibarət olan bronxlar ağciyərlərin daxilində bronxiollara şaxələnir.
Ağciyərlər bronxiollardan, alveollardan və qan damarlarından ibarət orqandır. Alveollar bronxiolların genişlənmiş uc hissəsidir. Döş boşluğunda yerləşən ağciyərlər xaricdən bilavasitə plevra pərdəsi ilə əhatə olunmuşdur. Döş boşluğunun divarının daxili səthini də plevra örtür. Hər iki pərdə arasında qalan boşluqda plevra mayesi olur və burada hava yoxdur.