I hissə |  |

3.2 İnsan ürəyinin quruluşu və işi

Kütləsi təqribən 300 qram olan ürək on illərlə işləyib bütün orqanları aramsız qanla təchiz edir. |  |
Açar sözlər | taylı qapaq, aypara qapaq, sistola, diastola, tac arteriyası, ürək tsikli, EKQ
• İnsan ürəyinin quruluşu necədir? • Sizcə, ürək nə üçün orqanizmin yorulmayan mühərriki adlandırılır?

|  | Ürəyin quruluşu Döş boşluğunda yerləşən ürək xaricdən birləşdirici toxumadan əmələ gəlib və içərisində maye olan ikiqatlı ürəkyanı kisə ilə əhatə olunub. Kisənin boşluğundakı maye ürək işləyərkən onu sürtünmədən qoruyur. İnsanın ürəyi dördkameralı olub iki qulaqcıq və iki mədəcikdən ibarətdir. Qulaqcıqların əzələli divarı mədəciklərin divarına nisbətən nazikdir. Qulaqcıqlar yığılarkən qan mədəciklərə tökülür. Mədəciklər isə qanı damarlarla bütün bədənə qovur. Ürəkdə qanın yalnız bir istiqamətdə – qulaqcıqlardan mədəciklərə və mədəciklərdən damarlara tərəf axmasını təmin edən qapaqlar vardır. Sağ qulaqcıqla sağ mədəcik arasında üçtaylı, sol qulaqcıqla sol mədəcik arasında ikitaylı qapaqlar yerləşir. Sağ mədəciklə ağciyər kötüyü və sol mədəciklə aorta arasında aypara qapaqlar olur. Ürəyin sağ hissəsində venoz, sol hissəsində arterial qan daşınır. Ürəyi qidalandıran və onu arterial qanla təchiz edən damarlar – sağ və sol tac arteriyaları aortadan ayrılır.