I hissə |  |

Balıqların ürəyi iki şöbə və ya iki kameradan – bir qulaqcıq və bir mədəcikdən ibarətdir. Qan əvvəlcə ürəyin qulaqcığına, sonra mədəciyə daxil olur. Qarın aortası ilə ürəkdən çıxan qan qəlsəmələrə gedir. Orada oksigenlə zənginləşərək arterial qana çevrilir. Arterial qan başa və bədən orqanlarına aparılır. Toxuma və hüceyrələrdə qazlar və maddələr mübadiləsindən sonra karbon qazı ilə zəngin venoz qan vena damarları ilə ürəyin qulaqcığına gətirilir.
Amfibilərin yetkin fərdlərində ürək üçkameralı olub iki qulaqcıq və bir mədəcikdən ibarətdir. Hər iki qulaqcıq mədəciyə açılır. Mədəcikdə isə arterial və venoz qan qarışır. Arterial qan başa, qarışıq qan bədənə, venoz qan isə ağciyərlərə və dəriyə aparılır.
Sürünənlərdə, məsələn, kərtənkələlər, ilanlar və tısbağalarda ürək iki qulaqcıq və bir mədəcikdən ibarətdir, yəni üçkameralıdır. Mədəcikdə yarımçıq arakəsmə olduğuna görə arterial və venoz qan mədəcikdə qarışır. Timsahlarda isə arakəsmə mədəciyi sağ və sol hissələrə böldüyü üçün ürək dördkameralıdır. Lakin ürəkdən çıxan arterial qan venoz qanla qismən qarışır.

Balıqlarda ürəyin quruluşu | Amfibilərdə ürəyin quruluşu | Sürünənlərdə ürəyin quruluşu

Quşlar və məməlilərdə ürək dördkameralı olub iki qulaqcıq və iki mədəcikdən ibarətdir. Ürəyin sol hissəsində arterial, sağda isə venoz qan olur. Quşlarda ürəyin sol mədəciyindən yalnız sağ aorta qövsü, məməlilərdə isə yalnız sol aorta qövsü çıxır.

Quşlarda ürəyin quruluşu | Məməlilərdə ürəyin quruluşu