| Bitki orqanizmi
Heyvan orqanizmi kimi bitki orqanizminin orqanları da toxumalardan ibarətdir. Xüsusi funksiyanı yerinə yetirən hüceyrələr qrupu birləşərək toxumaları əmələ gətirir. Bitki toxumaları mənşəyinə, quruluşuna və funksiyalarına görə müxtəlif qruplara ayrılır. Bu toxumalar kökdə, gövdədə və yarpaqda müxtəlif şəkildə yerləşir. Çiçəkli bitkilərin orqanlarının funksiyalarına onların anatomik quruluşu ilə yanaşı, abiotik xarici mühit amilləri də təsir göstərir. |
⬤ | Amazon meşələri kimi rütubətli meşələr Yer kürəsində ən böyük və ən vacib karbon “anbar”larından biridir. Bu meşələrdəki ağaclar atmosferdəki karbon qazını üzvi karbona çevirir. Atmosferdəki karbon qazının üzvi karbona çevrilməsi planetdəki ən mühüm kimyəvi proseslərdən biri olan fotosintez sayəsində baş verir.
⬤ | 1. Toxumlu bitkilərdə kök, gövdə və yarpaq hansı toxumalardan təşkil olunmuşdur? 2. Bitkilərdə tənəffüs və fotosintez üçün hansı amillər məhdudlaşdırıcıdır? Nə üçün? 3. Bitkilərin ksilem və floem borularında quruluş və funksiya necə əlaqəlidir?

| Bölmədə öyrənəcəksiniz • Çiçəkli bitkilərin vegetativ orqanları törədici və daimi toxumalardan təşkil olunmuşdur • Qapayıcı hüceyrələrdə su potensialının və turqor təzyiqinin dəyişməsinin təsiri ilə ağızcıqlar açılır və ya bağlanır • İşıq, karbon qazı, su və temperatur fotosintezin sürətinə təsir göstərən xarici amillərdir • Bitki orqanizmində su və mineral maddələr hüceyrələrarası boşluqlarda, hüceyrədən hüceyrəyə və ksilem boruları ilə daşınır • Kök sistemi olan bitkilərdə suyun və suda həll olmuş maddələrin ksilem borularında daşınmasına kök təzyiqi, kapilyarlıq, yarpaqların sorucu qüvvəsi və transpirasiya təsir göstərir • İşığın intensivliyi, külək, havanın rütubəti, temperatur transpirasiyaya təsir edən ətraf mühit amilləridir